title: Delegovaná smernica Komisie (EÚ) 2018/740 z 1. marca 2018, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako legujúceho prvku hliníka (Text s významom pre EHP )

text:
               18.5.2018

               SK

               Úradný vestník Európskej únie

               L 123/106

         DELEGOVANÁ SMERNICA KOMISIE (EÚ) 2018/740
   z 1. marca 2018,
   ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre používanie olova ako legujúceho prvku hliníka
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
   keďže:

               (1)

               Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali olovo.

               (2)

               V bode 6 b) prílohy III k smernici 2011/65/EÚ bola udelená výnimka pre používanie olova ako legujúceho prvku hliníka s obsahom do 0,4 hmotnostných percent olova do 21. júla 2016. Komisia dostala v súlade s článkom 5 ods. 5 smernice 2011/65/EÚ žiadosť o predĺženie platnosti tejto výnimky v súvislosti s kategóriami 1 až 7 a 10 pred 21. januárom 2015.

               (3)

               Olovo sa do hliníka zámerne pridáva na zlepšenie jeho opracovateľnosti strojom v priemyselnej výrobe. Nedávno boli na trhu sprístupnené určité bezolovnaté alternatívy. Zatiaľ však nie je jasné, či sú tieto alternatívy technicky uskutočniteľné a spoľahlivé.

               (4)

               Navyše, zatiaľ čo recyklácia olovnatého hliníkového šrotu so sebou prináša výhody pre životné prostredie, odstraňovanie neúmyselne pridaného olova z recyklačného toku hliníka zatiaľ nie je technicky uskutočniteľné.

               (5)

               V súlade s článkom 5 ods. 1 písm. a) smernice 2011/65/EÚ by zliatiny hliníka, do ktorých sa olovo nepridáva zámerne, mali byť v znení záznamu 6 b) prílohy III k uvedenej smernici odlíšené od tých zliatin hliníka, do ktorých sa olovo pridáva na dosiahnutie určitých vlastností.

               (6)

               V prípade neúmyselnej prítomnosti olova vyplývajúcej z recyklácie olovnatého hliníkového šrotu, je udelenie výnimky v prípade kategórií 1 až 7 a 10 do 21. júla 2021 odôvodnené neuskutočniteľnosťou odstránenia olova a nižším vplyvom používania recyklovaného hliníka na životné prostredie. Pokiaľ ide o olovo pridané do zliatin hliníka na účely strojného opracovania, mala by sa v prípade kategórií 1 až 7 a 10 udeliť výnimka na obdobie troch rokov po uverejnení tejto smernice v Úradnom vestníku Európskej únie, aby sa priemyslu umožnilo vykonať nevyhnutné posúdenia vlastností bezolovnatých alternatív dostupných na trhu a prispôsobiť sa možným zmenám. Pre kategórie iné ako kategórie 1 až 7 a 10 je existujúca výnimka platná počas období stanovených v článku 5 ods. 2 druhom pododseku smernice 2011/65/EÚ.

               (7)

               Smernica 2011/65/EÚ by sa preto mala zodpovedajúcim spôsobom zmeniť,

         PRIJALA TÚTO SMERNICU:
   Článok 1
   Príloha III k smernici 2011/65/EÚ sa mení v súlade s prílohou k tejto smernici.
   Článok 2
   1.   Členské štáty prijmú a uverejnia najneskôr do 30. júna 2019 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.
   Tieto ustanovenia uplatňujú od 1. júla 2019.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 1. marca 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 174, 1.7.2011, s. 88.

      PRÍLOHA
      V prílohe III k smernici 2011/65/EÚ sa záznam 6 b) nahrádza takto:

                     „6 b)

                     Olovo ako legujúci prvok hliníka s obsahom do 0,4 hmotnostných percent olova

                     Platí do:

                                 —

                                 21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                                 —

                                 21. júla 2023 v prípade kategórie 8, diagnostické zdravotnícke pomôcky in vitro,

                                 —

                                 21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                     6 b) I

                     Olovo ako legujúci prvok hliníka s obsahom do 0,4 hmotnostných percent olova, ak pochádza z recyklácie olovnatého hliníkového šrotu

                     Platí do 21. júla 2021 v prípade kategórií 1 až 7 a 10.

                     6 b) II

                     Olovo ako legujúci prvok hliníka na účely strojného opracovania s obsahom do 0,4 hmotnostných percent olova

                     Platí do 18. mája 2021 v prípade kategórií 1 až 7 a 10.“


title: Delegovaná smernica Komisie (EÚ) 2018/970 z 18. apríla 2018, ktorou sa menia prílohy II, III a V k smernici Európskeho parlamentu a Rady (EÚ) 2016/1629, ktorou sa stanovujú technické požiadavky na lode vnútrozemskej plavby

text:
               10.7.2018

               SK

               Úradný vestník Európskej únie

               L 174/15

         DELEGOVANÁ SMERNICA KOMISIE (EÚ) 2018/970
   z 18. apríla 2018,
   ktorou sa menia prílohy II, III a V k smernici Európskeho parlamentu a Rady (EÚ) 2016/1629, ktorou sa stanovujú technické požiadavky na lode vnútrozemskej plavby
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (1), a najmä na jej článok 31 ods. 1, 3 a 4,
   keďže:

               (1)

               Smernicou Európskeho parlamentu a Rady (EÚ) 2016/1629 sa zrušuje smernica Európskeho parlamentu a Rady 2006/87/ES (2) s účinnosťou od 7. októbra 2018. V prílohe II k smernici (EÚ) 2016/1629 sa uvádza, že technické požiadavky platné pre plavidlá sú požiadavky stanovené v norme ES-TRIN 2015/1.

               (2)

               Opatrenia Únie v odvetví vnútrozemskej plavby by mali byť zamerané na zabezpečenie jednotnosti pri tvorbe technických požiadaviek na lode vnútrozemskej plavby uplatňovaných v Únii.

               (3)

               Európsky výbor pre vypracovanie noriem v oblasti vnútrozemskej plavby (CESNI) bol vytvorený 3. júna 2015 v rámci Ústrednej komisie pre plavbu na Rýne (CCNR) s cieľom vypracovať technické normy pre vnútrozemské vodné cesty v rôznych oblastiach, najmä pokiaľ ide o plavidlá, informačné technológie a posádku.

               (4)

               CESNI na svojom zasadnutí 6. júla 2017 prijal európsku normu stanovujúcu technické požiadavky na lode vnútrozemskej plavby, normu ES-TRIN 2017/1 (3).

               (5)

               Stanovujú sa ňou jednotné technické požiadavky potrebné na zaistenie bezpečnosti lodí vnútrozemskej plavby. Norma obsahuje ustanovenia týkajúce sa stavby lodí, vybavenia a zariadení pre lode vnútrozemskej plavby, osobitné ustanovenia týkajúce sa konkrétnych kategórií lodí, napríklad osobných lodí, tlačených konvojov alebo kontajnerových lodí, ustanovenia týkajúce sa zariadenia s automatickým identifikačným systémom, ustanovenia týkajúce sa identifikácie plavidla, vzoru osvedčení a registra, prechodné ustanovenia, ako aj pokyny na uplatňovanie technickej normy.

               (6)

               CCNR zmení svoj legislatívny rámec, teda nariadenia o prehliadkach plavidiel na Rýne tak, aby obsahovali odkaz na túto novú normu a zabezpečí, aby sa táto norma stala povinnou v rámci uplatňovania revidovaného dohovoru pre plavbu na Rýne.

               (7)

               Smernica (EÚ) 2016/1629 by sa preto mala zodpovedajúcim spôsobom zmeniť.

               (8)

               V záujme súdržnosti by sa tieto zmenené ustanovenia mali transponovať a uplatňovať od rovnakého dátumu, ako sa pôvodne stanovilo v prípade transpozície a uplatňovania smernice (EÚ) 2016/1629,

         PRIJALA TÚTO SMERNICU:
   Článok 1
   Smernica (EÚ) 2016/1629 sa mení takto:

               1.

               Príloha II sa nahrádza textom uvedeným v prílohe I k tejto smernici;

               2.

               príloha III sa mení v súlade s prílohou II k tejto smernici;

               3.

               príloha V sa mení v súlade s prílohou III k tejto smernici.

         Článok 2
   1.   Členské štáty uvedú do platnosti zákony, iné predpisy a správne opatrenia, ktoré sú potrebné na dosiahnutie súladu s touto smernicou najneskôr do 7. októbra 2018 a ktoré sa budú uplatňovať od tohto dátumu. Komisii bezodkladne oznámia znenie týchto ustanovení.
   Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 18. apríla 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 252, 16.9.2016, s. 118.

      (2)  Smernica Európskeho parlamentu a Rady 2006/87/ES z 12. decembra 2006, ktorou sa stanovujú technické požiadavky na plavidlá vnútrozemskej plavby a ktorou sa zrušuje smernica Rady 82/714/EHS (Ú. v. EÚ L 389, 30.12.2006, s. 1).

      (3)  Uznesenie CESNI 2017-II-1.

      PRÍLOHA I
      „
            PRÍLOHA II
            MINIMÁLNE TECHNICKÉ POŽIADAVKY PLATNÉ PRE PLAVIDLÁ NA VNÚTROZEMSKÝCH VODNÝCH CESTÁCH V ZÓNACH 1, 2, 3 A 4
            Technickými požiadavkami platnými pre plavidlá sú požiadavky stanovené v norme ES-TRIN 2017/1.
         “.

      PRÍLOHA II
      Príloha III k smernici (EÚ) 2016/1629 sa mení takto:

                  1.

                  Bod 2 sa nahrádza takto:
                  „2.   Pevnosť a stabilita

                              —

                              posilnenie a stabilita konštrukcie

                              —

                              osvedčenie/potvrdenie od uznanej klasifikačnej spoločnosti“;

                  2.

                  Dopĺňa sa tento bod 8:
                  „8.   Stroje

                              —

                              kormidlové systémy

                              —

                              vrtuľové hriadele a príslušenstvo

                              —

                              hnacie motory, spojovacie zariadenia a príslušenstvo

                              —

                              prítomnosť čelného propulzora

                              —

                              drenážna sústava a hasiace zariadenia

                              —

                              núdzové zdroje energie a elektrické zariadenia

                              —

                              osvedčenie/potvrdenie od uznanej klasifikačnej spoločnosti“.

      PRÍLOHA III
      V prílohe V k smernici (EÚ) 2016/1629 sa článok 2.01 bod 2 mení takto:

                  1.

                  Písmeno c) sa nahrádza takto:

                              „c)

                              odborník na nautiku – držiteľ kapitánskeho preukazu na vnútrozemské vodné cesty, ktorý držiteľa oprávňuje viesť loď, ktorá má byť podrobená prehliadke;“;

                  2.

                  dopĺňa sa toto písmeno d):

                              „d)

                              odborník na tradičné plavidlá a na vykonávanie prehliadok tradičných plavidiel.“


title: Delegovaná smernica Komisie (EÚ) 2019/172 zo 16. novembra 2018, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu Flip Chip (Text s významom pre EHP)

text:
                  5.2.2019

                  SK

                  Úradný vestník Európskej únie

                  L 33/14

         DELEGOVANÁ SMERNICA KOMISIE (EÚ) 2019/172
         zo 16. novembra 2018,
         ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu Flip Chip
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali určité nebezpečné látky vymenované v prílohe II k uvedenej smernici. Táto povinnosť sa nevzťahuje na použitia uvedené v prílohe III k smernici 2011/65/EÚ.

                     (2)

                     Jednotlivé kategórie elektrických a elektronických zariadení, na ktoré sa uplatňuje smernica 2011/65/EÚ (kategórie 1 až 11), sú vymenované v prílohe I k uvedenej smernici.

                     (3)

                     Olovo je obmedzovanou látkou uvedenou v prílohe II k smernici 2011/65/EÚ. Použitie olova v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu Flip Chip však bolo z tohto obmedzenia vyňaté a v súčasnosti sa uvádza v zázname 15 v prílohe III k uvedenej smernici. Platnosť tejto výnimky pre kategórie 1 až 7 a kategóriu 10 uplynula 21. júla 2016.

                     (4)

                     Komisia dostala v súlade s článkom 5 ods. 5 smernice 2011/65/EÚ žiadosť o predĺženie platnosti tejto výnimky pred 21. januárom 2015. Výnimka zostáva v platnosti, kým sa neprijme rozhodnutie o uvedenej žiadosti.

                     (5)

                     Olovené spájky sa používajú v spojeniach typu Flip Chip ako plôšky a spájky na pripojenie čipu k čipovému nosiču. Spájky musia odolať elektromigrácii pri požadovaných extrémne vysokých prúdových hustotách a musia byť schopné vytvárať hierarchiu, ktorá umožní postupnú montáž a prepracovanie komponentov v procese výroby. Musia mať aj vysokú ťažnosť na zníženie termomechanického namáhania v metalurgických štruktúrach pod spájkovými plôškami, najmä v prípade väčších čipov.

                     (6)

                     V prípade určitých použití, na ktoré sa vzťahuje súčasná výnimka, je nahradenie alebo odstránenie olova z vedeckého a technického hľadiska stále neuskutočniteľné pre nedostatok spoľahlivých náhrad. Touto výnimkou sa neoslabuje ochrana životného prostredia a zdravia stanovená v nariadení Európskeho parlamentu a Rady (ES) č. 1907/2006 (2). Jej platnosť by sa preto mala pre uvedené konkrétne použitia predĺžiť.

                     (7)

                     V prípade všetkých ostatných použití, na ktoré sa v súčasnosti vzťahuje výnimka, nie sú podmienky na predĺženie jej platnosti splnené. Výnimka na tieto použitia by sa mala naďalej uplatňovať počas 12 mesiacov od nadobudnutia účinnosti tejto delegovanej smernice v súlade s článkom 5 ods. 6 smernice 2011/65/EÚ.

                     (8)

                     Keďže v prípade použití, na ktoré sa vzťahuje toto predĺženie platnosti, nie sú na trhu spoľahlivé alternatívy, platnosť výnimky na tieto použitia v prípade kategórií 1 až 7 a kategórie 10 by sa mala predĺžiť v maximálnom trvaní piatich rokov do 21. júla 2021. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie uvedenej výnimky malo negatívny vplyv na inováciu.

                     (9)

                     V prípade kategórií iných ako 1 až 7 a 10 zostáva existujúca výnimka platná počas období stanovených v článku 5 ods. 2 druhom pododseku smernice 2011/65/EÚ. Z dôvodu prehľadnosti by sa dátumy uplynutia platnosti mali doplniť v prílohe III k uvedenej smernici.

                     (10)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha III k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 29. februára 2020 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.
               Tieto ustanovenia uplatňujú od 1. marca 2020.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 16. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 174, 1.7.2011, s. 88.

            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe III sa záznam 15 nahrádza takto:

                           „15

                           Olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu Flip Chip

                           Platí pre kategórie 8, 9 a 11 a platnosť uplynie:

                                       —

                                       21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                                       —

                                       21. júla 2023 v prípade kategórie 8, diagnostické zdravotnícke pomôcky in vitro,

                                       —

                                       21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                           15 a)

                           Olovo v spájkach na zostavenie stabilného elektrického spojenia medzi polovodičovým čipom a nosičom v rámci súprav integrovaného obvodu Flip Chip, ak je splnené aspoň jedno z týchto kritérií:

                                       —

                                       technologický uzol polovodiča je 90 nm alebo viac,

                                       —

                                       jednotlivý čip s plochou 300 mm2 alebo viac v ktoromkoľvek technologickom uzle polovodiča,

                                       —

                                       zostavy s vrstvenými čipmi s plochou čipu 300 mm2 alebo viac, alebo kremíkové vložky s plochou 300 mm2 alebo viac.

                           Platí pre kategórie 1 až 7 a pre kategóriu 10 a platnosť uplynie 21. júla 2021.“


title: Delegovaná smernica Komisie (EÚ) 2019/173 zo 16. novembra 2018, ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo a kadmium v tlačiarenskej farbe na smaltovanie skla (Text s významom pre EHP)

text:
                  5.2.2019

                  SK

                  Úradný vestník Európskej únie

                  L 33/17

         DELEGOVANÁ SMERNICA KOMISIE (EÚ) 2019/173
         zo 16. novembra 2018,
         ktorou sa na účely prispôsobenia vedeckému a technickému pokroku mení príloha III k smernici Európskeho parlamentu a Rady 2011/65/EÚ, pokiaľ ide o výnimku pre olovo a kadmium v tlačiarenskej farbe na smaltovanie skla
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2011/65/EÚ z 8. júna 2011 o obmedzení používania určitých nebezpečných látok v elektrických a elektronických zariadeniach (1), a najmä na jej článok 5 ods. 1 písm. a),
         keďže:

                     (1)

                     Podľa smernice 2011/65/EÚ sú členské štáty povinné zabezpečiť, aby elektrické a elektronické zariadenia uvádzané na trh neobsahovali určité nebezpečné látky vymenované v prílohe II k uvedenej smernici. Táto povinnosť sa nevzťahuje na použitia uvedené v prílohe III k smernici 2011/65/EÚ.

                     (2)

                     Jednotlivé kategórie elektrických a elektronických zariadení, na ktoré sa uplatňuje smernica 2011/65/EÚ (kategórie 1 až 11), sú vymenované v prílohe I k uvedenej smernici.

                     (3)

                     Olovo a kadmium sú obmedzované látky uvedené v prílohe II k smernici 2011/65/EÚ. Použitie olova a kadmia v určitých tlačiarenských aplikáciách na sklo však bolo z tohto obmedzenia vyňaté a v súčasnosti sa uvádza v zázname 21 v prílohe III k uvedenej smernici. Platnosť tejto výnimky pre kategórie 1 až 7 a kategóriu 10 uplynula 21. júla 2016.

                     (4)

                     Komisia dostala v súlade s článkom 5 ods. 5 smernice 2011/65/EÚ žiadosť o predĺženie platnosti tejto výnimky pred 21. januárom 2015. Výnimka zostáva v platnosti, kým sa neprijme rozhodnutie o uvedenej žiadosti.

                     (5)

                     Použitie olova a kadmia v tlačiarenskej farbe nanášanej na sklo umožňuje dosiahnuť trvanlivé označenie výrobkov, najmä na sklenených žiarovkách do svietidiel. Toto označenie plní niekoľko funkcií. Ide napríklad o označenie európskej zhody (CE) a odpadu z elektrických a elektronických zariadení (OEEZ), určenie výrobcu, typu svietidla a príkonu, čo je dôležité pre bezpečnosť, správnu výmenu žiarovky a jej recykláciu. Trvanlivosť označenia je dôležitá na zachovanie čitateľnosti označenia výrobku počas celej jeho životnosti, ako sa vyžaduje v právnych predpisoch a normách týkajúcich sa bezpečnosti výrobkov.

                     (6)

                     Olovo má zásadné vlastnosti, ako napríklad dobrú priľnavosť, nižšie teploty vypaľovania, vyššiu trvanlivosť a opacitu.

                     (7)

                     Kadmium sa používa na dosiahnutie určitých odtieňov smaltu v rôznych oblastiach použitia vrátane bezpečnostných a výstražných účelov, pri ktorých sa určité odtiene používajú na zvýšenie viditeľnosti. Plní aj dôležité filtračné funkcie.

                     (8)

                     Nahradenie alebo odstránenie olova je v prípade niektorých druhov použitia, na ktoré sa vzťahuje súčasná výnimka, pokiaľ ide o kategórie 1 až 7 a kategóriu 10, z vedeckého a technického hľadiska stále neuskutočniteľné, pretože neexistujú spoľahlivé náhrady. Touto výnimkou sa neoslabuje ochrana životného prostredia a zdravia stanovená v nariadení Európskeho parlamentu a Rady (ES) č. 1907/2006 (2). Platnosť výnimky na tieto konkrétne použitia a kategórie by sa preto mala predĺžiť.

                     (9)

                     Nahradenie alebo odstránenie kadmia je v prípade niektorých druhov použitia, na ktoré sa vzťahuje súčasná výnimka, pokiaľ ide o kategórie 1 až 7 a kategóriu 10, z vedeckého a technického hľadiska stále neuskutočniteľné, pretože neexistujú spoľahlivé náhrady. Touto výnimkou sa neoslabuje ochrana životného prostredia a zdravia stanovená v nariadení (ES) č. 1907/2006. Platnosť výnimky na tieto konkrétne použitia a kategórie by sa preto mala predĺžiť.

                     (10)

                     V prípade všetkých ostatných použití, na ktoré sa v súčasnosti vzťahuje výnimka, nie sú podmienky na predĺženie jej platnosti splnené. Výnimka na tieto použitia by sa mala naďalej uplatňovať počas 12 mesiacov od nadobudnutia účinnosti tejto delegovanej smernice v súlade s článkom 5 ods. 6 smernice 2011/65/EÚ.

                     (11)

                     Keďže v prípade použití s obsahom olova, na ktoré sa vzťahuje toto predĺženie platnosti, nie sú na trhu spoľahlivé alternatívy, platnosť výnimky na tieto použitia pre kategórie 1 až 7 a kategóriu 10 by sa mala predĺžiť v maximálnom trvaní piatich rokov do 21. júla 2021. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie uvedenej výnimky malo negatívny vplyv na inováciu.

                     (12)

                     Keďže v prípade použití s obsahom kadmia, na ktoré sa vzťahuje toto predĺženie platnosti, nie sú na trhu spoľahlivé alternatívy, platnosť výnimky na tieto použitia pre kategórie 1 až 7 a kategóriu 10 by sa mala predĺžiť v maximálnom trvaní piatich rokov do 21. júla 2021. Vzhľadom na výsledky prebiehajúceho úsilia s cieľom nájsť spoľahlivú náhradu je nepravdepodobné, že by trvanie uvedenej výnimky malo negatívny vplyv na inováciu.

                     (13)

                     V prípade kategórií iných ako 1 až 7 a 10 zostáva existujúca výnimka platná počas období stanovených v článku 5 ods. 2 druhom pododseku smernice 2011/65/EÚ. Z dôvodu prehľadnosti by sa dátumy uplynutia platnosti mali doplniť v prílohe III k uvedenej smernici.

                     (14)

                     Smernica 2011/65/EÚ by sa preto mala zodpovedajúcim spôsobom zmeniť,

               PRIJALA TÚTO SMERNICU:

            Článok 1
            Príloha III k smernici 2011/65/EÚ sa mení v súlade s prílohou k tejto smernici.

            Článok 2

               1.   Členské štáty prijmú a uverejnia najneskôr do 29. februára 2020 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.
               Tieto ustanovenia uplatňujú od 1. marca 2020.
               Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

               2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

            Článok 3
            Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.

            Článok 4
            Táto smernica je určená členským štátom.

            V Bruseli 16. novembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 174, 1.7.2011, s. 88.

            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry (Ú. v. EÚ L 396, 30.12.2006, s. 1).

            PRÍLOHA
            V prílohe III sa záznam 21 nahrádza takto:

                           „21

                           Olovo a kadmium v tlačiarenskej farbe na smaltovanie skla, napríklad borokremičitanového a sodnovápenatého skla

                           Platí pre kategórie 8, 9 a 11 a platnosť uplynie:

                                       —

                                       21. júla 2021 v prípade kategórií 8 a 9, iné ako diagnostické zdravotnícke pomôcky in vitro a priemyselné monitorovacie a kontrolné prístroje,

                                       —

                                       21. júla 2023 v prípade kategórie 8, diagnostické zdravotnícke pomôcky in vitro,

                                       —

                                       21. júla 2024 v prípade kategórie 9, priemyselné monitorovacie a kontrolné prístroje, a v prípade kategórie 11.

                           21 a)

                           Kadmium používané v prípade farebne potlačeného skla, v ktorom plní filtračnú funkciu a ktoré sa používa ako komponent v osvetleniach displejov a ovládacích panelov elektrických a elektronických zariadení

                           Platí pre kategórie 1 až 7 a kategóriu 10 s výnimkou použití, na ktoré sa vzťahuje záznam 21 b) alebo záznam 39, a platnosť uplynie 21. júla 2021.

                           21 b)

                           Kadmium v tlačiarenskej farbe na smaltovanie skla, napríklad borokremičitanového a sodnovápenatého skla

                           Platí pre kategórie 1 až 7 a kategóriu 10 s výnimkou použití, na ktoré sa vzťahuje záznam 21 a) alebo záznam 39, a platnosť uplynie 21. júla 2021.

                           21 c)

                           Olovo v tlačiarenskej farbe na smaltovanie iného skla, než je borokremičitanové sklo

                           Platí pre kategórie 1 až 7 a kategóriu 10 a platnosť uplynie 21. júla 2021.“